ฟอร์ท-จัสมิน ซิว เอ็มแซน
ฟอร์ท-จัสมิน โผไม่พลิก ดัมพ์ราคากว่า 80 ล้านบาท ซิวประมูลเอ็มแซนทีโอทีรอบสอง มูลค่า 3,415 ล้านบาท
16 มี.ค. 2553

ฟอร์ท-จัสมิน โผไม่พลิก ดัมพ์ราคากว่า 80 ล้านบาท ซิวประมูลเอ็มแซนทีโอทีรอบสอง มูลค่า 3,415 ล้านบาท
นายสุจินต์ กดทรัพย์ รองกรรมการผู้จัดการใหญ่ สายงานการตลาดและพัฒนาผลิตภัณฑ์ บริษัท ทีโอที  ในฐานะประธานกรรมการประกวดราคาโครงข่ายเพื่อรองรับการใช้งานมัลติมีเดีย หรือ เอ็มแซน (Multimedia Service Access Nodes) มูลค่า 3,415 ล้านบาท เปิดเผยว่า ได้ผู้ชนะการประมูลที่ราคา 2,958 ล้านบาท  หรือลดลงจากราคาเริ่มต้น 82.5 ล้านบาท 
การประมูลโครงการมีทั้งหมด 4 โซนแบ่งเป็น โซนที่ 1 เสนอราคาต่ำสุดที่ 565.4 ล้านบาท จากราคาเริ่มต้น 573 ล้านบาท หรือลดลง 7.7 ล้านบาท โซนที่ 2 เสนอราคาต่ำสุดที่ 545 ล้านบาท จากราคาเริ่มต้น 554 ล้านบาท หรือลดลง 9.5 ล้านบาท ส่วนโซนที่ 3 เสนอราคาต่ำสุดที่ 799 ล้านบาท จากราคาเริ่มต้น 834 ล้านบาท หรือลดลง 35 ล้าน บาท และโซนที่ 4 เสนอราคาต่ำสุดที่ 1,049 ล้านบาท จากราคาเริ่มต้นที่ 1,078 ล้านบาท หรือลดลง 29 ล้านบาท 
รายงานข่าวแจ้งว่า สำหรับผลผู้ชนะการประมูลอย่างไม่เป็นทางการ  คือ บริษัท ฟอร์ท คอร์ปอเรชั่น ได้พื้นที่ติดตั้งโซนที่ 1-3 และบริษัท จัสมิน เทเลคอม ซิสเต็มส์ ได้พื้นที่ติดตั้งโซนที่ 4  ซึ่งเป็นไปตามที่คาดการณ์ไว้  ขณะที่บริษัท ล็อกซ์เล่ย์ ไวร์เลส อีกหนึ่งรายที่ผ่านคุณสมบัติเข้าร่วมประมูลด้วยนั้น แพ้การประมูลครั้งนี้ไป 
นายสุจินต์ กล่าวว่า จะเรียกผู้ชนะการประมูลเจรจาต่อรองราคาอีกครั้ง ก่อนนำเสนอผลการประมูลเสนอต่อไปยังคณะกรรมการกลั่นกรองวาระการประชุม ให้คณะกรรมการ (บอร์ด) บริษัทอนุมัติการจัดซื้อจัดจ้าง ก่อนเซ็นสัญญา ซึ่งคาดว่าจะใช้ระยะเวลา 1 เดือนจากนี้ หลังจากนั้นเอกชนจะส่งมอบอุปกรณ์ภายใน 100 วัน และทยอยติดตั้งงานให้แล้วเสร็จภายใน 1 ปี หรือประมาณ เดือนส.ค. ปี 2554 
ทั้งนี้ เชื่อว่าการประมูลครั้งนี้จะผ่านพ้นไปด้วยดี และไม่มีปัญหาเกิดขึ้นเหมือนครั้งที่แล้วที่ถูกนายอภิสิทธิ์ เวชชาชีวะ สั่งทบทวน เพราะต่ำกว่าราคาเพียง 10.5 ล้านบาทเท่านั้น เพื่อให้ทีโอที สามารถมีปริมาณการให้บริการอินเทอร์เน็ตความเร็วสูง (บรอดแบนด์) ได้เพิ่มขึ้น จากปัจจุบันที่มีฐานลูกค้าจำนวน 9.8 แสนราย ตั้งป้าว่าจะมีลูกค้าเพิ่มขึ้นปีนี้อีก 3 แสนราย 
ส่วนกรณีที่กิจการร่วมค้ายูบีที ร้องศาลปกครองขอให้คุ้มครองฉุกเฉิน และไม่ให้มีการเซ็นสัญญานั้น คณะกรรมการฯ ปฏิบัติตามเงื่อนไขการประมูล (ทีโออาร์) สืบเนื่องจากเห็นว่ากิจการร่วมค้ายูบีที ไม่มีหนังสือรับรองผลงาน ซึ่งการออกหนังสือรับรองนั้นเป็นการพิจารณาของทีโอที ไม่ใช่คณะกรรมการโครงการนี้  ซึ่งทีโอทีได้เข้าชี้แจงกรณีดังกล่าวกับศาลปกครองแล้ว และศาลไม่มีคำสั่งเป็นอย่างอื่น คณะกรรมการฯ จึงเห็นว่าสามารถดำเนินการประมูลได้ 
"อยากให้การประมูลครั้งนี้ผ่าน ราคาที่ได้พอใจทุกครั้ง เพราะขึ้นอยู่กับผู้เคาะราคา ไม่ได้อยู่ที่ทีโอที และราคากลาง ก็กำหนดโดยคณะกรรมการพิจารณาราคากลางที่ได้จากการจัดซื้อจัดจ้างอุปกรณ์ใกล้เคียงกันในครั้งสุดท้าย ไม่ได้เป็นราคาที่ใช้มาจากปีก่อนหน้า" นายสุจินต์ กล่าว